Isitalada uMugabe Way Uvuke Eguqulwe Eselotshwe Devolution Way 
Abatshayeli bezimota kunye loBulawayo jikelele uvuke ngolweSibili ebona inguquko, emgwaqweni obulotshwe Mugabe Way sekulotshwe Devolution Way
BULAWAYO — Abasakhulayo abangaziwa ukuthi ngabaliphi ibandla baguqule ibizo lesitalada uMugabe Way baloba ukuthi Devolution Way edolobheni lakoBulawayo. Abatshayeli bezimota kunye loBulawayo jikelele uvuke sekule nguquko enjalo. Kodwa ngemini yantambama abekhansili yakoBulawayo babikwa bacine bekhiphile imibhalo le. Isisekelo sombuso esitsha seZimbabwe, kusahluko setshumi lane, sikhuluma ngombuso wezabelo kodwa uhulumende weZimbabwe ubikwa emadolo nzima ukuguqula imithetho ukuba ilandele okumunyethwe yisisekelo sombuso okugoqela isigaba sokuqinisa ukusebenza kombuso wezabelo iDevolution. Abalwela amalungelo oluntu babike ebulenjini ukuba ukudonsa inyawo kukahulumende ukusa umbuso ezabelweni yikho osekubangele ukutshengisela kwalamhlanje. Ekhuluma esemhlanganweni omkhulu owerally ePlumtree kumaviki adlule, umkhokheli weZAPU uMnunzana Dumiso Dabengwa uthe bona kababuyeli muva ngodaba lombuso wezabelweni. Umnunzana Dumisani Mpofu obona ngokuqhutshwa kwenhlelo enhlanganisweni yeMasakhaneni uthi abantu sebekhathele ngokulinda abakufunayo kusisekelo sombuso ngakho uhulumende kumele atsho ukuthi ubanjwa yini ekuqaleni ukusebenzisa ilungelo lombuso wezabelweni. Udaba lombuso wezabelweni lulindwe ngamehlo abomvu ezabelweni phose zonke zelizwe. Umnunzana Bekezela Maduma Fuzwayo ongumabhalane jikelele weGwanda Residents Association uthi sesiside isikhathi abantu belindile ngakho kuhle ngoba babone kungcono ukutshengisela ngendlela abayenzileyo. Umnumzana Butler Tembo, ocubungula ezombusazwe yena uthi kusukela ngo2013 uhulumende lokhe engakhulumi ngodaba lombuso wezabelo, ngakho uzulu usebenzise elinye lamalungelo akhe okutshengisela ukuze uhulumende abone ukuba abantu sebelinde bazebadela. Lamhlanje idale lephalamende liqhube umhlangano lentathelizindaba kunye lenhlanganiso ezizimelyo lapho abathinte ngokuthi umbuso wezabelweni usuqalile ukulungiswa njalo kuzathatha isikhathi ukuba ubunjwe ngoba kunengi okumele kwenziwe. Umbuso wezabelo ungene kusisekelo sombuso esitsha ngemva kokuba abantu ngobunengi elizweni jikelele ikakhulu ezigabeni zeMaNdebeleni bethe bayawufuna ngesikhathi kulotshwa isisekelo sombuso. Kusukela ngo2013, abantu beZimbabwe lokhe belindele iDevolution ukuthi iqale ukusebenza ukuze kubelentuthuko ezabelweni kanye lokuvala ubuyanga osebubhahile.